Noordwes-boer vas oor poging tot moordMartha Ndlovu, die ma van Tebogo Ndlovu, by die Mooinooi-polisiestasie op 23 Augustus 2017 tydens ‘n betoging deur die gemeenskap. Foto: ANA/Molaole Montsho ŉ Boer is in hegtenis geneem in verband met die verdwyning van ŉ man in Majakaneng naby Brits, het die polisie in Noordwes Sondag gesê. Die man sal na verwagting Maandag in die Brits-landdroshof verskyn op aanklag van poging tot moord, het brig. Sabata Mokgwabone, woordvoerder van die polisie, gesê. Die verdagte is Saterdag in hegtenis geneem ná ŉ ondersoek oor die poging tot moord op die 24-jarige Tebogo Ndlovu van Majakaneng. “Die verdagte het Ndlovu na bewering op 2 Augustus op een van die plase in die Mooinooi-distrik geskiet. Tebogo en twee ander mans het glo lemoene gesteel toe daar skote op hulle gevuur is,” het Mokgwabone verduidelik. Ndlovu is getref en die twee persone wat saam met hom was, het weggehardloop. Ndlovu is sedertdien nog nie weer gesien nie. “Die voorval is twee dae later by die polisie aangemeld. Ndlovu se verdwyning het egter tot gewelddadige betogings gelei en vyf voertuie is aan die brand gesteek en die N4, R104 en R566 is versper,” het Mokgwabone bygevoeg. Hy het gesê die polisie het hard gewerk en die gebied deursoek sedert die voorval aangemeld is. “Die soektog na Ndlovu duur voort. Die polisie versoek enigiemand met inligting om die ondersoekspan te kontak by 082 416 0767.” Lt.genl. Baile Motswenyane, provinsiale polisiekommissaris, het die span ondersoekbeamptes geloof vir hul werk. Sy maan lede van die gemeenskap om met die polisie saam te werk en hulself te weerhou om eiendom te beskadig en paaie te versper.